**ПРОЦЕДУРА ЗА ПОДБОР НА СПЕЦИАЛИЗАНТИ (ЛЕКАРИ, ЛЕКАРИ ПО ДЕНТАЛНА МЕДИЦИНА, МЕДИЦИНСКИ СЕСТРИ И АКУШЕРКИ), ЧИЕТО ОБУЧЕНИЕ МОЖЕ ДА БЪДЕ ФИНАНСИРАНО ПО ПРОЕКТ**

**BG05M9OP001-1.015-0001 „СПЕЦИАЛИЗАЦИЯ В ЗДРАВЕОПАЗВАНЕТО“**

Процедурата е разработена в съответствие с правилата за кандидатстване по проект BG05M9OP001-1.015-0001 „Специализация в здравеопазването“ и при съобразяване с разпоредбите на Наредба № 1 от 2015 г. за придобиване на специалност в системата на здравеопазването (обн., ДВ, бр. 7 от 2015 г.) и Наредба № 34 от 2006 г. за придобиване на специалност в системата на здравеопазването (отм., ДВ, бр. 7 от 2015 г.).

**НАЧИН НА КАНДИДАТСТВАНЕ**

В обявената процедура на подбор се кандидатства онлайн в интернет сайта на проекта [www.specializanti-mh.info](http://www.specializanti-mh.info).

За да кандидатства, всеки специализант (лекар, лекар по дентална медицина, медицинска сестра или акушерка) трябва да се регистрира като следва **"Формата за регистрация"** (секцията в горния десен ъгъл) в интернет сайта на проекта.

След попълване на **"Формата за регистрация"** на посочената от Вас електронна поща ще получите съобщение с линк за активиране на профила. Тази стъпка е нужна за удостоверяване на адреса на електронната Ви поща. Следвайте инструкциите, изпратени със съобщение на Вашата електронна поща.

Запомнете избраната и въведена от Вас парола за достъп до профила и след потвърждение на електронната поща използвайте формата за вход в системата. След потвърждаване на регистрацията в *Секция „Потребителски профил“* можете да смените паролата си.

След регистрация в интернет сайта на проекта в *Секция „Заявление“* следва да попълните изискуемите данни за профила си. Образците за кандидатстване са качени в *Секция „Документи“, Раздел „*[*Документи за четвърта процедура за подбор на специализанти (лекари, лекари по дентална медицина, медицински сестри и акушерки) със срок за кандидатстване до 30.09.2023 г*.](https://www.specializanti-mh.info/documents/section/2)“ **Прикачете в профила** си следните документи:

* попълненото по формуляра от сайта, подписано и сканирано ***Заявление за кандидатстване*** *за финансиране на обучение на специализант по проекта*;
* сканиран **договора** Ви за обучение за придобиване на специалност на място, финансирано от друг източник или трудовия договор на длъжност за специализант по реда на Наредба № 1 от 2015г. или договора по чл. 234 от Кодекса на труда съгласно чл. 13, ал. 2 на Наредба № 1 от 2015г. или заповедта на ректор на висше училище по реда на Наредба № 1 от 2015г.;
* сканиран трудов договор / заповед за служебно правоотношение (при наличие на такъв/такава).

Натиснете *бутон „Изпрати Заявление“*. След изпращане на заявлението за кандидатстване чрез системата, тя ще генерира входящ номер.

**срок за КАНДИДАТСТВАНЕ:**

**Срокът за кандидатстване** **на специализанти (лекари, лекари по дентална медицина, медицински сестри и акушерки) за финансиране на обучение по проекта е до 30.09.2023 г. включително.**

**Класиране:**

1. В класирането участват кандидатите, които са изпратили онлайн коректно попълнено заявление за кандидатстване с приложени към него всички необходими документи и отговарят на обявените критерии за подбор на специализанти, чието обучение може да бъде финансирано по проект BG05M9OP001-1.015-0001 „Специализация в здравеопазването“.
2. Кандидатите, които не са подали изискуемите документи, подадените документи са неизрядни или от подадените документи се установява, че не отговарят на критериите за подбор на специализанти по проект BG05M9OP001-1.015-0001 „Специализация в здравеопазването“, не се допускат до класиране.
3. Класирането се извършва по реда на подаване на заявленията за кандидатстване.
4. Първото класиране ще бъде обявено **до 11.10.2019 г.** на интернет страницата на проекта – [www.specializanti-mh.info](http://www.specializanti-mh.info). Всяко следващо класиране ще бъде обявявано регулярно в зависимост от постъпилите заявления за кандидатстване на интернет страницата на проекта.

**СКЛЮЧВАНЕ НА ДОГОВОР ЗА ФИНАНСИРАНЕ НА ОБУЧЕНИЕ ЗА ПРИДОБИВАНЕ НА СПЕЦИАЛНОСТ ПО ПРОЕКТ BG05M9OP001-1.015-0001 „СПЕЦИАЛИЗАЦИЯ В ЗДРАВЕОПАЗВАНЕТО“:**

1. С класираните специализанти се сключва договор за финансиране по проекта по образеца, публикуван на интернет страницата на проекта. Страни по договора за финансиране на обучение за придобиване на специалност по проекта са: Министерството на здравеопазването, висшето училище, лечебното или здравно заведение/РЗИ, ръководителят на специализанта и специализантът.
2. Специализантът, който е класиран за финансиране по проект BG05M9OP001-1.015-0001 „Специализация в здравеопазването“, следва да попълни и подпише в шест екземпляра петстранния договор (два екземпляра за Министерството на здравеопазването и по един за останалите страни по договора) и декларациите по Приложение № 1,Приложение № 2, Приложение № 6 и Приложение № 7 към договора. Както и Декларация за обработка на личните данни в един екземпляр.
3. В 14-дневен срок от съответното класиране специализантът следва да подаде с придружително писмо в Министерството на здравеопазването, гр. София, пл. „Света Неделя“ № 5 за подпис от министъра на здравеопазването договора, подписан от специализанта, от ръководителя на висшето училище, от ръководителя на лечебното или здравното заведение/РЗИ и от ръководителя на специализанта – страни по договора, както и декларациите по приложения № 1, № 2, №6 и №7 към договора (декларацията по приложение № 1 трябва да е попълнена от всички специализанти, декларация по приложение № 2 – само от специализантите, които ще получават и стипендия по проекта, декларация по приложение № 6 – в случай на финансиране от проекта на таксите за теоретично обучение, попълва се съответно от Висшето училище и декларация по приложение № 7 – в случай на финансиране от проекта на таксите за практическо обучение, попълва се съответно от базите за практическо обучение).
4. При отказ от сключване на договор от страна на специализант, който е класиран за участие в проекта, същият следва да информира писмено Министерството на здравеопазването за това (може и на електронната поща на проекта [spezialisanti@mh.government.bg](mailto:spezialisanti@mh.government.bg)).
5. С кандидата не се сключва договор за финансиране по проекта:

* при отказ по т. 4;
* при непредставяне от страна на специализанта на договора и на декларацията/ите към него със съответните подписи;
* ако специализантът не е преустановил финансирането на таксите за теоретичното и практическото си обучение от друг източник, а при заявено заплащане на стипендия по проекта – ако не е преустановил получаването на доходи от: трудови възнаграждения, възнаграждение от служебно правоотношение, упражняване на икономическа дейност или възнаграждение за извършване на лечебно-диагностична дейност.

1. След подписване на петстранния договор от страна на министъра на здравеопазването Министерството на здравеопазването изпраща един оригинален екземпляр от договора и приложенията към него на висшето училище и три оригинални екземпляра на базата за практическо обучение. В 2-седмичен срок базата за практическо обучение предоставя по един екземпляр от договора на специализанта и на неговия ръководител – страни по договора.